קומיוניטי

רקע כללי

הסדרה מתחילה כאשר ג'ף וינגר, עורך דין שרישיונו נשלל, נרשם בקולג' קהילתי בגרינדייל אחרי שמתגלה שהוא שיקר שיש לו תואר ראשון. הסדרה מתמקדת בחוויות של ג'ף וקבוצת הלימוד שהוא יוצר בניסיון למשוך את תשומת הלב של בריטה פרי, אנרכיסטית לשעבר המנסה להחזיר את חייה למסלול. שאר חברי קבוצת הלימוד של ג'ף כוללים את פירס הות'ורן, מיליונר הנמצא במסע לגילוי עצמי: אנני אדיסון, סטודנטית צעירה שבעבר הייתה מכורה לתרופות במרשם, טרוי בארנס, כוכב שחקן הגנה לשעבר בתיכון שאיבד את המלגה שלו, שירלי בנט, אם חד הורית שהולכת לבית הספר כדי להקפיץ את עסק הבראוני שלה, ועאבּד נדיר, סטודנט האובססיבי עם התרבות הפופולרית.
על אף שהסדרה מתרחשת במכללה קהילתית, רוב העלילות בפרקים שואבות השראה מהתרבות האמריקאית ובעיקר מסרטי קאלט ומסדרות עכשוויות (כמו לסדרה glee). כבר בפרק הפיילוט, קבוצת הלימוד שמקים ג'ף מושווה על ידי עבּד לקבוצה בסרט "מועדון ארוחת הבוקר".
בדומה לרוב סדרות הקומדיה ששודרו ברשת NBC, גם בזו כתוביות הסיום מופיעות במקביל למערכון סיום קצר, לרוב תיאור חייהם של עאבּד וטרוי בחיי הקולג'.

עונה 1

פרקים 1–25 (25 פרקים). החלה ב-17 בספטמבר 2009 והסתיימה ב-20 במאי 2010.
ג'ף הוא עורך דין שנאלץ לחזור על התואר שלו בקולג' הקהילתי "גרינדייל" שם הוא פוגש את עאבד החכם והמוזר ומתיידד איתו. ג'ף לומד קורס ספרדית שם הוא פוגש את שאר החבורה. ג'ף מקים קבוצת לימוד רק כדי לנסות להתחיל עם בריטה אך נשאר בה בכל זאת. לאחר מכן בריטה עוזרת לעאבד להפיק סרט על חייו. בריטה מתחילה לצאת עם ואן, וג'ף ושירלי לא מחבבים אותו. בריטה עומדת בפני סילוק לאחר שרימתה במבחן בספרדית אך ג'ף עוזר לה. אנני ופירס חושבים על המנון חדש לבית הספר ופירס והדיקן יוצרים קמע חדש לבית הספר. ג'ף מסולק מדירתו ועובר להתגורר זמנית עם עאבד עד שבריטה עוזרת לו להסתדר לבד. ג'ף מנסה להסתיר מערכת יחסים שהוא מנהל עם אחת מהמרצות שלו אך ללא הצלחה. אנני ושירלי מתחברות. בריטה נפרדת מואן ושירלי מעיפה את פירס מקבוצת הלימוד. בסוף העונה הדיקן מודיע על קיום תחרות פיינטבול במכללה ולאחר שכולם מעוניינים בפרס הופך המשחק מהר מאוד מידידותי לאלים ותחרותי. הדיקן מגלה שלצ'אנג המורה לספרדית של הקבוצה אין תואר אמיתי ועליו להפוך לתלמיד יחד עם כל החבורה. טרוי עובד לגור עם פירס. בריטה מתוודה שהיא אוהבת את ג'ף והוא עוזב את הנשף ונתקל באנני והשניים מתנשקים.

עונה 2

פרקים 26–49 (24 פרקים). החלה ב-23 בספטמבר 2010 והסתיימה ב-12 במאי 2011.
העונה נפתחת עם התחלתו של סמסטר חדש בו הקבוצה מחליטה ללמוד קורס אנתרופולוגיה. פירס מתקשה להשתלב בקבוצה בגלל גילו. טרוי ועאבד מתחברים ויוצרים תוכנית בוקר "מזויפת" משלהם. לאחר מכן בריטה מתחברת לחבורת בנות מרושעות בזמן שעאבד וטרוי בונים את מבצר השמיכות הגדול ביותר בקמפוס. בית הספר עורך מסיבה שקצת משתבשת כאשר הדיקאן מגיש בטעות אוכל רדיואקטיבי הגורם לחוגגים להתנהג כזומבים. לאחר המסיבה שירלי חוששת שעברה את הגבול עם צ'אנג. עאבד מדמיין את כל החבורה בתור בובות פלסטלינה בפרק חג מולד מיוחד. אנני מתחילה לצאת עם בחור שלומד איתם והחבורה צריכה להחליט האם לצרף אותו או את צ'אנג לקבוצת הלימוד. בעלה של שירלי (מלקולם-ג'מאל וורנר) חוזר לחייה והיא מחליטה לחזור אליו. יום האהבה מגיע והחבורה מבלה אותו בצורה משונה. פירס מעמיד פנים שהוא עומד למות ומחלק לחבורה מתנות שנועדו לשגע אותם. טרוי ועאבד מתיידדים עם סטודנט מסרביה (אנבר ג'וקאי) ובריטה מנסה להתחיל איתו. החבורה עורכת מסיבה לפני הלידה לכבודה של שירלי שלא יודעת אם התינוק הוא מבעלה או מצ'אנג. החבורה בוחרת את קורסי הבחירה שלהם לאביב ומעלים זיכרונות מהשנה שחלפה, החבורה חושפת רגעים ומתגלה שג'ף ובריטה ניהלו רומן סודי שמאיים ליצור קרע בחבורה. בסוף העונה החבורה ניגשת למבחן המסכם ושירלי מקבלת צירים. הדיקן עורך תחרות פיינטבול גם השנה והוצאות ההרסניות לא מאחרות להגיע.

עונה 3

פרקים 50–71 (22 פרקים). החלה ב-22 בספטמבר 2011 והסתיימה ב-17 במאי 2012.
העונה נפתחת בתחילתה של שנת לימודים חדשה והחבורה מחליטה ללמוד יחד ביולוגיה. עאבד וטרוי עוברים לגור יחד בדירה משלהם מחוץ לקמפוס ומזמינים את כל החבורה לחנוכת בית בפרק שהיה מועמד לפרס הוגו. פירס עורך מסיבה אך העניינים משתבשים כאשר אביו הזקן מגיע לקמפוס. אנני נאלצת לחפש מקום חדש לגור בו ועוברת לגור עם טרוי ועאבד ומהר מאוד מתחרטת על ההחלטה. אנדרה מציע לשירלי להינשא לו ובריטה ואנני מתחילות בהכנות לחתונה. פירס ושירלי מנסים להקים חנות סנדוויצ'ים בקמפוס וכאשר נפתחת חנות כריכים הם מנסים להביא לסגירתה. לאחר מותו הפתאומי של "סטאר-ברנס" (חבר לכיתה של החבורה אשר פאות לחייו מעוצבות בצורת כוכבים ומכאן קיבל את שמו) בריטה מתעקשת לנתח את כל חברי הקבוצה לפי הידע שרכשה במהלך קורס הפסיכולוגיה בו היא לומדת. בסוף העונה צ'אנג משתלט על בית הספר וגורם לסילוקה של קבוצת הלימוד כנקמה על כך שמעולם לא קיבלו אותו. עאבד משוכנע שהדיקן הוחלף ומנסה לשכנע בכך את חבריו שהופנטו. לאחר שהוא מצליח לגרום להם להיזכר החבורה מחליטה להילחם כדי להחזיר את העניינים לקדמותם, וצ'אנג משיב מלחמה שערה עם תוכנית זדונית ומטורפת.

עונה 4

פרקים 72–84 (13 פרקים). החלה ב-7 בפברואר 2013 והסתיימה ב-9 במאי 2013.
שנת הלימודים הרביעית מתחילה והפעם החבורה לומדת ביחד היסטוריה. טרוי ובריטה מתחילים לנהל זוגיות רצינית, דבר שמעיב על הקשר בין טרוי ועאבד. לאחר שהובס ונמלט בסוף שנת הלימודים הקודמת, חוזר בן צ'אנג לגרינדייל, אך הוא מכנה את עצמו ״קווין״ וטוען שאיבד את הזיכרון. הוועד המנהל של גרינדייל כופה על הדיקן פלטון לקלוט את צ'אנג/קווין לקולג' כדי לגרוף מענק כספי נדיב לטובת מחקר של אובדן הזיכרון של צ'אנג ושיקומו, ואכן הדיקן והסטודנטים ומתגייסים ללמדו את כל הדברים ששכח. היחיד שמתנגד לכך הוא ג'ף שמאמין שצ'אנג שוב משקר וחורש מזימות, אבל לבסוף גם הוא משלים עם נוכחותו של צ'אנג/קווין ומתיידד עמו. לאחר שהצליח לרכוש את אמונו של ג'ף, מתברר שצ'אנג אכן מעמיד פנים וחזרתו לקולג' בתור קווין היא השלב הראשון בתוכנית זדונית שצ'אנג רוקם ביחד עם שותף מסתורי. לראשונה מאז ילדותו ובעידודה של בריטה, פוגש ג'ף את אביו שנטש אותו ומגלה שיש לו אח. הזוגיות של בריטה וטרוי נתקלת בקשיים וטרוי מתקשה לספר לבריטה את אשר על לבו, אך לבסוף מצליח להיפתח בפניה בעזרתו של עאבד. החבורה ממשיכה בלימודים ובין אנני ושירלי מתפתחת תחרות סביב תואר התלמידה המצטיינת. חברי קבוצת הלמידה מגלים ששרשרת האירועים שהביאה את כולם ללמוד בגרינדייל התחילה באותו יום ושהם השפיעו עמוקות זה על חייו של זה עוד לפני שהכירו. צ'אנג ניצב בפני הזדמנות לממש את תוכניתו הזדונית אבל ברגע האמת מתקשה להוציא אותה לפועל. לאחר שנים של לימודים בגרינדייל פירס מסיים סוף סוף את לימודיו. גם ג'ף מסיים את לימודיו, מקבל את התואר הנכסף ומתלבט כיצד להתחיל מחדש את חייו המקצועיים.

עונה 5

85-97 (13 פרקים). החלה ב-2 בינואר 2014 והסתיימה ב-17 באפריל 2014.
משבר שפוקד את גרינדייל גורם לקבוצת הלימוד להתאחד אחרי שכולם סיימו את לימודיהם ולא התראו זמן רב. ג'ף מתחיל ללמד משפטים במכללה והשאר נרשמים מחדש ללימודים, והדיקן מבקש מהם להקים ועדה להצלת גרינדייל. ג'ף חולק משרד עם באז היקי, מרצה לקרימינולוגיה (ג'ונתן בנקס) אשר מצטרף לוועדה להצלת גרינדייל. בן צ'אנג התוודה על פשעיו וחזר לגרינדייל בתור מרצה למתמטיקה ומצטרף גם הוא לוועדה. פושע מסתורי מטיל אימה על עכוזיהם של תלמידי גרינדייל וחברי הוועדה מנסים לעצור אותו. פירס מת ומוריש משהו לכל אחד מחברי קבוצת הלימוד. טרוי מקבל בירושה מפירס סכום כסף גדול במיוחד, אך כתנאי לקבלתו הוא חייב להיפרד מחבריו ולצאת למסע בעולם. עאבד סוחף את המכללה למשחק ענק ונושא פרס לכבוד עזיבתו הקרבה של טרוי. אפליקציה חברתית חדשה מגיעה לגרינדייל וגורמת למהפיכה ולמלחמת מעמדות. עאבד מתחיל לנהל מערכת יחסים רומנטית עם סטודנטית בשם רייצ'ל. חברי הוועדה מגלים שבנו של באז מתנכר אליו ויוזמים משחק מבוכים ודרקונים במטרה לחבר ביניהם. משבר גורם לג'ף לשקוע בהזיה אנימטיבית בסגנון ״כוח המחץ״, בה לוקחים חלק כל חברי הוועדה. הוועדה להצלת גרינדייל הצליחה במשימת שיקום המכללה, ובכך העלתה את ערך הנכס - מה שמביא את דירקטוריון המכללה להחליט למכור אותה לרשת סאבוויי. חברי הוועדה, ביחד עם פרופסור דאנקן שמצטרף אליהם, מתעקשים להציל את גרינדייל ומחפשים אוצר שהוטמן אי שם בשטחי המכללה.

עונה 6

98-110 (13 פרקים). החלה ב-13 במרץ 2015 והסתיימה ב-2 ביוני 2015.
בעקבות קריסת גג המכללה מכנס הדיקן מחדש את הוועדה להצלת גרינדייל ושם בראשה את פרנקי דארט (פאג'ט ברוסטר), יועצת ארגונית. בריטה עוברת לגור עם עאבד ואנני ומגלה שהם נמצאים בקשרי ידידות עם הוריה, אותם היא עצמה מסרבת לפגוש. חברי הוועדה פוגשים את אלרוי פטשניק (קית' דייוויד), מדען וממציא שמתגורר בקרוואן בחניון המכללה. הוא מצטרף לוועדה ומתמנה לאחראי ה-IT של גרינדייל. קמפיין שלילי שמנהלת המכללה המתחרה נגד גרינדייל מאלץ את חברי הוועדה למצוא פתרון יחצ״ני להכפשות ומעמת אותם עם התלבטות אתית. מועצת המנהלים של גרינדייל מציעה לדיקן להצטרף אליהם, אך מתנה זאת בכך שיצא מהארון באופן פומבי כדי שהמועצה תצטייר כליברלית וסובלנית. צ'אנג ואנני מלוהקים לתפקידים הראשיים בעיבוד בימתי ל״ילד הקראטה״ שמעלה החוג לדרמה ומתקשים להתמודד עם גישתו התובענית והנוקשה של במאי ההצגה. שיתוף פעולה עם שירות בתי הסוהר מביא למכללה אסירים שמשתתפים בשיעורים מבין כותלי הכלא באמצעות טאבלטים על גלגלים, וג'ף נקלע ליריבות עם אחד מהם שלומד בכיתתו. האקר פורץ למערכת המיילים של גרינדייל ומודיע כי אם לא תבוטל הופעה של סטנדאפיסט גזען בקמפוס סודותיהם הכמוסים והמביכים של כל הסטודנטים יחשפו ברבים, חברי הקבוצה נקרעים בין רצונם להגן על פרטיותם לבין מחויבותם לחופש הביטוי. צ'אנג הופך לכוכב קולנוע בעקבות פרסומת בה השתתף. חברי הוועדה יוצאים למסע בדרכים בקרוואן של אלרוי, וחוזרים ממנו חזקים ומגובשים יותר. הרפתקת פיינטבול חדשה סוחפת את גרינדייל. גארט מתחתן והחבורה מגיעה לשמוח בשמחתו אבל בלי להתכוון מסבכים את העניינים. שנת הלימודים מסתיימת ופרנקי מודיעה שהוועדה להצלת גרינדייל הצליחה במשימתה באופן סופי. חברי הקבוצה מסכמים שש שנים בגרינדייל ומתחילים לחשוב על העתיד.

הפקה

דן הרמון, יוצר הסדרה, ביסס את "קומיוניטי" על החוויות האמיתיות שלו בזמן שניסה להציל את הקשר עם החברה שהייתה לו באותו זמן. הוא נרשם למכללה הקהילתית "גלנדייל" שבלוס אנג'לס (בסדרה המכללה נקראת "גרינדייל"), בה למד ספרדית יחד איתה. הרמון הצטרף לקבוצת למידה ומבלי שהתכוון הפך הקשר עמם לקרוב מאוד.
הרמון ביסס את הדמות הראשית בסדרה, ג'ף וינגר, על עצמו. שניהם היו מרוכזים בעצמם עד שהבינו את חשיבות הקשר עם אנשים אחרים. במהלך הצילומים לסדרה, השחקנים ובעיקר צ'בי צ'ייס אילתרו באופן חופשי. לגבי צ'ייס, אמר הרמון שהוא "נוטה להמציא משפטים שאתה יכול לסיים איתם סצנה לפעמים."